钦定古今图书集成/明伦汇编/官常典/第200卷 > 岑文本
## 钦定古今图书集成/明伦汇编/官常典/第200卷 > 岑文本

按《唐书》本传，“文本字景仁，邓州棘阳人。祖善方，后梁
吏部尚书，更家江陵。父之象，仕隋为邯郸令，坐为人
讼，不得申。文本年十四，诣司隶理冤，辨对哀畅，无所
诎，众属目，命作《莲华赋》，文成，合台嗟赏，遂得直。性沉
敏，有姿仪，善文辞，多所贯综。郡举秀才，不应。萧铣僭
号，召为中书侍郎，主文记。河间王孝恭平荆州，其下”
欲掠寇。文本说孝恭曰：“自隋无道，四海救死，延颈以
望真主。萧氏君臣决策归命者，意欲去危就安。大王
诚纵兵剽系，恐江岭以南，向化心阻，狼顾麇惊，不如
厚抚荆州，劝未附陈。天子厚惠，谁非王人。”孝恭善之，
遽下令止侵略，署文本别驾，从击辅公祏典檄符。进
署行台考功郎中。贞观元年，除秘书郎，兼直中书省。
太宗既籍田，又元日朝群臣，文本奏《籍田》《三元颂》二
篇，文致华赡。李靖复荐于帝，擢中书舍人。时颜师古
为侍郎，自武德以来，诏诰或大事，皆所草定，及得文
本，号善职，而敏速过之。或策令丛遽，敕吏六七人泚
笔待分，口占授成，无遗意。师古以谴罢，温彦博为请，
帝曰：“师古练时事，长于文诰，人少逮者，幸得复用。”帝
曰：“朕自举一人，公毋忧。”乃授文本侍郎，专典机要，封
江陵县子。是时，魏王泰有宠侈，第舍冠诸王。文本上
疏劝崇节俭，陈嫡庶分，宜有抑损。帝善之，赐帛三百
段。逾年为令。从伐辽东，事一委倚，至粮漕最日，甲兵
凡要，料配差序，筹不废手，由是神明顿耗，容止不常。
帝忧曰：“文本今与我同行，恐不与同返矣！”至幽州暴
病，帝临视流涕，卒，年五十一。是夕，帝闻夜严，曰：“文本
死，所不忍闻。”命罢之。赠侍中、广州都督，谥曰宪，陪葬
昭陵。始，文本贵，常自以兴孤生，居处卑室，无茵褥帏
帟，事母以孝显。抚弟侄，笃恩义，生平故人，虽羁贱必
钧礼，帝每称其忠谨，吾亲之信之。晋王为皇太子，大
臣多兼宫官，帝欲文本兼摄，辞曰：“臣守一职，犹惧其
盈，不愿希恩东宫，请一心以事陛下。”帝乃止，但诏五
日一参东宫，每进见，太子答拜。始为中书令，有忧色。
母问之，答曰：“非勋非旧，责重位高，所以忧也。”有来庆者，辄曰：“今日受吊不受贺。”或劝其营产业，文本叹曰：
“吾汉南一布衣，徒步入关，所望不过秘书郎、县令耳。
今无汗马劳，以文墨位宰相，奉稍已重，尚何殖产业
邪！”故口未尝言家事。既任职久，赉锡丰饶，皆令弟文
昭主之。文昭任校书郎，多交轻薄，帝不悦，谓文本曰：
“卿弟多过，朕将出之。”文本曰：“臣少孤，母所钟念者弟
也，不欲离左右。今若出外，母必忧，无此弟，是无老母
也。”泣下呜咽。帝愍其意，召文昭让敕，卒无过。孙羲。从
子长倩。